
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	22 aprilie 2009

	Nr.
	27/398


RAPORT

asupra propunerii legislative pentru modificarea şi completarea Decretului-Lege nr. 118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, cu dezbaterea pe fond, în procedură obişnuită, a propunerii legislative pentru modificarea şi completarea Decretului-Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, trimisă comisiei cu adresa 
nr. Plx 620 din 8 octombrie 2008. 

La întocmirea prezentului raport, Comisia a avut în vedere:

· avizul Consiliului Legislativ (nr.506/29.04.2008)

· avizul negativ al Comisiei pentru buget, finanţe şi bănci (nr.459/04.03.2009)

· avizul negativ al Comisiei juridice, de disciplină şi imunităţi (nr.31/979/27.01.2009) 

· avizul favorabil al Comisiei pentru drepturile omului, culte şi problemele minorităţilor naţionale (nr.25/433/06.02.2009)
· punctele de vedere negative ale Guvernului (nr.1826/06.08.2008 şi nr.91/DRP din 20.02.2009)

· punctul de vedere negativ al Ministerului Finanţelor Publice, transmis prin adr.15718 din 03.03.2009.
Propunerea legislativă are ca obiect de reglementare  completarea art.4 din Decretul-lege nr.118/1990, republicat, cu modificările şi completările ulterioare, cu un nou alineat, alin.(5), prin care se propune ca de indemnizaţia stabilită prin acest decret-lege să beneficieze şi copiii persoanelor decedate care au fost persecutate, dacă la vremea respectivă erau minori şi au rămas în localitatea de domiciliu, precum şi modificarea art.6 alin.(1) în sensul ca toate persoanele beneficiare ale acestui act normativ să fie scutite de la plata impozitului pe veniturile realizate din pensii, indiferent de cuantumul acestora.

Comisia propune Plenului Camerei Deputaţilor respingerea iniţiativei legislative din următoarele considerente:

· nu se respectă principiul echităţii fiscale, deoarece acordarea de facilităţi fiscale în funcţie de alte criterii decât cel al dimensiunii venitului ar conduce la un tratament fiscal privilegiat în raport cu celelalte persoane care obţin venituri din pensii şi salarii.

· iniţiatorii nu precizează sursele financiare necesare aplicării măsurilor propuse, încălcându-se astfel atât dispoziţiile art.138 alin.(5) din Constituţia României şi art.15 alin.(1) din Legea nr.500/2002 privind finanţele publice, cu modificările şi completările ulterioare.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.
La dezbaterile care au avut loc în şedinţa comisiei din 15 aprilie 2009 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale:
· d-l Marius Lazăr – Secretar de Stat

· d-na Georgeta Jugănaru – director.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost aprobat cu unanimitate de voturi.
Propunerea legislativă a fost respinsă de Senat în şedinţa din 30 septembrie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier parlamentar Elena MESAROŞ

Întocmit,
Expert parlamentar Monica Rallu CURTA

